b'\n_START_ARTICLE_\nKotkansaaren sairaala\n_START_PARAGRAPH_\nKotkansaaren sairaala on Kotkassa kaupungin keskustassa Kotkansaarella sijaitseva entinen sairaala. Kaarlo K\xc3\xb6n\xc3\xb6sen suunnittelema p\xc3\xa4\xc3\xa4rakennus on valmistunut vuonna 1925 ja se edustaa 1920-luvun klassisismia.\n_START_SECTION_\nHistoria\n_START_PARAGRAPH_\nKotkansaaren sairaalaa on laajennettu useaan otteeseen. Kotkan kunnallissairaalan nimell\xc3\xa4 tunnetussa sairaalassa oli aluksi 67 vuodepaikkaa. Vuonna 1938 valmistui uusi sairaalarakennus ja pesutupa, jotka edustavat funktionaalista tyylisuuntaa. Uusiin tiloihin sijoittuivat muun muassa r\xc3\xb6ntgen- ja synnytysosasto sek\xc3\xa4 neuvola. Toisen maailmansodan pommituksissa tuhoutuivat pesula ja r\xc3\xb6ntgenlaitos. _NEWLINE_Viipurin l\xc3\xa4\xc3\xa4ninsairaala siirtyi vuonna 1944 Kotkaan ja sairaalan nimeksi tuli Kotkan yleinen sairaala. Sairaalan paikkaluku oli sairaalatoimintojen yhdist\xc3\xa4misen my\xc3\xb6t\xc3\xa4 1950-luvun alussa 217. Kymenlaakson keskussairaalan valmistumisen my\xc3\xb6t\xc3\xa4 vuonna 1970 erikoissairaanhoito siirtyi keskussairaalaan ja Kotkansaaren sairaala keskittyi vanhusten pitk\xc3\xa4aikaishoitoon. Sairaalan viereen valmistui terveyskeskusrakennus vuonna 1982._NEWLINE_Sairaalan viimeiset vuodeosastot suljettiin joulukuussa 2010 ja sairaalassa v\xc3\xa4liaikaisesti toiminut Pyht\xc3\xa4\xc3\xa4n terveyskeskuksen vuodeosasto elokuussa 2011, jonka j\xc3\xa4lkeen tiloissa toimii viel\xc3\xa4 muun muassa Kotkansaaren terveysasema siipirakennuksessa.\n_START_SECTION_\nTulevaisuus\n_START_PARAGRAPH_\nKotkan kaupunki on asettanut kiinteist\xc3\xb6n myyntiin. Rakennusten kokonaispinta-ala on noin 10\xc2\xa0000 m\xc2\xb2. Kaupunki etsii tiloille uusiok\xc3\xa4ytt\xc3\xb6\xc3\xa4, koska sairaalaksi se ei sovellu en\xc3\xa4\xc3\xa4 ilman mittavia korjauksia. Rakennuksia ei ole suojeltu nykyisess\xc3\xa4 kaavassa.'